Haneda

Haneda () on Tokion kaupunginosa Ōtan erillisalueella. Se sijaitsee Ōtan eteläosassa Tamajoen suulla aivan Tokion kansainvälisen lentoaseman eli Hanedan lentoaseman kupeessa. Haneda sai alkunsa kalastajakylänä, jossa tuotettiin "nori"-merilevää ja simpukoita. Vuonna 1931 Hanedan rannikolle avattiin lentokenttä, josta tehtiin toisen maailmansodan jälkeen kansainvälinen lentoasema, yksi tärkeimmistä porteista Japaniin. Kaupunginosan nähtävyyksiin kuuluu Anamori Inari-jinjan šintolainen pyhäkkö.
Hanedan kaupunginosan pinta-ala on 1,03 neliökilometriä, ja se jakautuu kuuteen osa-alueeseen, jotka on numeroitu Haneda 1-chōme–Haneda 6-chōme. Niissä on yhteensä 14 806 asukasta (tammikuussa 2025). Kaupunginosan väestötiheys on siten noin 14 400 asukasta neliökilometrillä.
Historia.
Haneda sijaitsee Tamajoen alavalla suistoalueella. Paikkakunnan nimi (kirjaimellisesti ’siipipelto’) lienee peräisin suiston muodosta. Historiallisesti paikka tunnettiin myös nimellä Ōgigahama (扇ヶ浜, ’viuhkaranta’), jolla on samankaltainen etymologia. Hanedan rannikkoalueen vanhoja elinkeinoja olivat kalastus. "nori"-merilevän vesiviljely ja simpukoiden keräily. Edo-kaudella 1600–1800-luvuilla alue oli Edon "bakufun" eli sotilashallinnon suorassa hallinnassa. Kauden lopulla Hanedan edustan täyttömaalle perustettiin Anamori Inari-jinjan pyhäkkö suojelemaan alueelle rakennettuja pengerryksiä.
1800-luvun lopulta lähtien Haneda sai suosiota virkistyskohteena pyhäkkönsä, kauniiden maisemiensa, simpukoiden keräilyn ja alueelta löydetyn mineraalivesilähteen ansiosta. Keikyū-rautatieyhtiö rakensi Hanedaan haaralinjan vuonna 1902, ja pyhäkön edustalle avattiin ravintoloita ja "geishojen" teehuoneita. Hanedan rannikolle perustettiin vuonna 1931 Hanedan lentokenttä, jonka liittoutuneet ottivat hallintaansa Japanin hävittyä toisen maailmansodan vuonna 1945. Samalla noin 3 000 asukasta määrättiin muuttamaan alueelta kentän laajentamista varten, ja myös Anamori Inari-jinja siirrettiin kentän tieltä sisämaahan vuonna 1948. Lentokentän alueelle jäi ainoastaan pyhäkön suuri ja vaikeasti siirrettävä "torii"-portti, joka kuitenkin siirrettiin lopulta nykyisen Bentenbashi-sillan viereen vuonna 1999. Kansainvälinen lentoasema Hanedan lentokentästä tehtiin vuonna 1952.
Kaupunkikuva ja rakennukset.
Haneda sijaitsee Ōtan erillisalueen ja koko Tokion metropolin kaakkoiskulmassa Tamajoen suulla joen pohjoisrannalla. Hanedan lentoaseman alueesta idässä Hanedan erottaa Ebitorikawa-niminen kanaali. Pohjoisessa ja lännessä kaupunginosa rajautuu valtakatuihin. Naapurikaupunginosia ovat lännessä Hon-Haneda ja Haginaka, pohjoisessa Higashi-Kojiya ja Haneda-Asahichō, idässä Haneda-kūkō eli Tokion kansainvälinen lentoasema ja etelässä Tamajoen vastarannalla Kanagawan prefektuurin Kawasakin kaupunki.
Haneda on osa Tokionlahden rannikon teollisuusvyöhykettä. Alue on tiheään rakennettu, ja sen sekoittuneessa kaupunkirakenteessa on sekä asumista että teollisuutta. Nykyinen Anamori Inari-jinjan pyhäkkö sijaitsee kaupunginosan pohjoisreunalla Anamori-Inarin rautatieaseman koillispuolella.
Liikenne.
Haneda sijaitsee aivan Tokion kansainvälisen lentoaseman ja sitä palvelevien liikenneyhteyksien kupeessa. Hanedan kaupunginosan läpi kulkee Keikyū-rautatieyhtiön lentoasemalinja, joka pysähtyy Awamori-Inarin asemalla ja Ōtoriin asemalla kaupunginosan luoteiskulmassa.
Hanedan läpi pohjois–eteläsuunnassa kulkee Tokion pääkaupunkimoottoritien Haneda-linja eli linja nro 1. Kaupunginosan pohjoisrajalla on Hanedan lentoasemalle johtava itä–länsisuuntainen Japanin valtatie 131, länsirajalla Tokion metropolin- ja Kanagawan prefektuurintie 6, joka ylittää Tamajoen Daishibashin sillalla ja liittää Hanedan Kawasakin kaupunkiin.